மேலிடம் காட்டம் என்று சொல்லும் போலீஸார், தாமாக தீர்மானிக்க முடியாது என்கிறார்கள்: இது குறித்து போலீஸார் தரப்பில் பேசிய போது, ‘மேலிடத்தில் இந்த குற்றச் செயல் நிகழ்த்தியவர்கள் மீது படுகாட்டமாக இருக்கிறார்கள். உடனடியாக கண்டு பிடித்து சமூகத்துக்கே புத்தி புகட்டுகிற மாதிரியான நடவடிக்கையாக குற்றவாளிக்கு தண்டனை கொடுக்க வேண்டும். அதை சீக்கிரமே செய்ய வேண்டும் என்று வலியுறுத்தியிருக்கிறார்கள். அந்த வகையிலேயே 6 தனிப்பிரிவுகள் அமைத்து குற்றவாளிகளைத் தேடி நெருங்கியும் விட்டோம் என்றனர். இது குறித்து என்கவுன்ட்டர் மற்றும் தூக்குதண்டனைக்கு எதிரானவர்கள் கூறும் போது, ‘மனிதன் செய்யும் குற்றச்செயலுக்கு தீர்ப்பு சொல்ல சட்டம் இருக்கிறது. அதில் கடுமையான தண்டனைகளை வரவேற்கிறோம். அதே சமயம் மனிதனைக் கொல்லும் உரிமையை மனிதனே எடுத்துக் கொள்வதை எதிர்க்கிறோம். அந்த அளவிலேயே தூக்குத் தண்டனையையும் எதிர்க்கிறோம். இந்த சம்பவத்தைப் பொறுத்த வரை குற்றம் புரிந்தவன் மிருகத்தைவிட கீழானவன் என்பதில் சந்தேகமில்லை. ஆனால், அவன் குற்றவாளி தான் என்பதை போலீஸ் மட்டும் எப்படி தீர்மானிக்க முடியும். அப்பாவிகள் பலரை போலீஸ் தண்டித்திருப்பது வரலாறு. அந்த வகையில் அப்பாவி ஒருவன் போலீஸ் கையில் சிக்கி என்கவுன்ட்டருக்கு ஆளானால் என்ன ஆவது? எனவே யாராக இருந்தாலும் சட்டத்தின் முன்பு நிறுத்தி தீர விசாரித்தே தண்டனை கொடுக்க வேண்டும். அப்படி மீண்டும் ஒரு என்கவுன்ட்டர் நடந்தால் அது போலீஸ் கையில் உயிர் எடுக்கும் உரிமையை தொடர்ந்து கொடுப்பது போலாகி விடும்’ என்றனர்.